钦定古今图书集成/明伦汇编/官常典/第277卷 > 《授起居郎李昌远监察陆扆并守本官充翰林学士制》薛廷珪
## 钦定古今图书集成/明伦汇编/官常典/第277卷 > 《授起居郎李昌远监察陆扆并守本官充翰林学士制》薛廷珪

敕：“近侍宸严，参予密命。韬经济弥纶之望，为言语侍
从之臣。迺眷周行，朕将注意，询于卿士，佥曰汝谐。爰
膺并命之求，允属当仁之选。起居郎李昌远，魁梧博
厚，宽裕温良。蕴是粹和，发为符采。监察陆扆，珪璋缜
密。咸頀琤摐，蔼然休声。砺乃佳器。士林擢秀，闻尔则
百尺无枝。笔阵交锋，闻尔则一战而霸。皆伸于知己”，
副我旁求。濬柱下之清源，无忘启沃；绍云间之华誉，
勿鼓喧嚣。慎继前修，罔言温树。吾有美实，期尔为盐
梅；吾有巨川，伫尔为舟楫。勉思称职，无忝蜚声。可守
本官，充翰林学士。